Burgemeester wou nie na my luister nie | Netwerk24
Burgemeester wou nie na my luister nie
Deur Antoinette Schoeman, Riebeeckstad 01 Julie 2019 00:00
Die stand van munisipaliteite, luidens die OG-verslag, het betrekking. Dit is ’n skande dat die Vrystaat weens wanpraktyke en onkundigheid geen munisipaliteit met ’n skoon oudit het nie. As ek die luukse motors en paleise van munisipale amptenare sien, wonder ek hoe kry hulle dit reg en hoekom munisipaliteite met kontantvloeiprobleme sit.
In die Goudveld verswelg ons van rou riool. Die pad van Welkom na Virginia se veld is toegegroei van die riete en rou riool lê al jare teenaan Thabong en Bronville. Dit is ’n gesondheidsrisiko en ’n epidemie dreig. Beeste, bokke en honde drink van die vrot water en kindertjies speel in die rou riool.
So steel onbevoegde en korrupte ANC-amptenare die belastingbetalers se geld. En in Suid-Afrika gaan niemand daarvoor verantwoordelik gehou word nie, en almal weet dit.
Daar word geskryf, gekla en gemor oor die haglike stand van Vrystaatse munisipaliteite. Niemand, maar niemand doen iets daaraan nie. Ek het al sonder welslae probeer om die burgemeester te gaan spreek om my ondervinding en raad aan te bied. Hy is nie beskikbaar nie.
Deur te luister na een mens kan ’n fenomenale verskil gemaak word. Ons betaal vir dienste wat nie gelewer is nie. Ons misbruikte belastinggeld is onregverdig teenoor pensioentrekkers wat jare gewerk en stiptelik belasting betaal het. Die agteruitgang is weens ’n gebrek aan ondoeltreffende interne beheermaatreëls.
In Matjhabeng is ’n nuwe tendens. Vullissakke word op Sondae opgelaai. Slimgedink, want dan moet werkers dubbeld betaal word. Wat help dit gemeenskappe probeer om krag en water te spaar en self ons munisipale sypaadjies skoon te hou? Ons gee selfs die bome op die sypaadjies water en hou dit netjies.
Die volgende tragedie kom wanneer die provinsiale regering nie geld het om plaaslike owerhede te help nie en die finale tragedie wanneer die sentrale regering nie geld het om provinsies te help nie. Daarop volg nasionale anargie.
Swaar verdiende geld – swaar om heeldag te sit en niks doen; swaar om te sien hoe die slaggate ál groter word; swaar om te sien swartsakke word nie verwyder nie, en seker swaar om planne te maak waar om volgende te skep.
Meer oor: Vrystaat | Munisipaliteite | Korrupsie | Burgemeester | Briewe | Mystem